CELEX: 
Language: mt
Date: 2018-06-06 00:00:00
Title: DEĊIŻJONI TA’ IMPLIMENTAZZJONI TAL-KUMMISSJONI dwar l-istabbiliment ta’ programm ta’ ħidma għall-valutazzjoni tal-applikazzjonijiet għat-tiġdid tal-approvazzjonijiet tas-sustanzi attivi li jiskadu fl-2022, fl-2023 u fl-2024 skont ir-Regolament (KE) Nru 1107/2009 tal-Parlament Ewropew u tal-Kunsill

DEĊIŻJONI TA’ IMPLIMENTAZZJONI TAL-KUMMISSJONI
            
            
               ta’ 6.6.2018
            
            
               dwar l-istabbiliment ta’ programm ta’ ħidma għall-valutazzjoni tal-applikazzjonijiet għat-tiġdid tal-approvazzjonijiet tas-sustanzi attivi li jiskadu fl-2022, fl-2023 u fl-2024 skont ir-Regolament (KE) Nru 1107/2009 tal-Parlament Ewropew u tal-Kunsill
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (KE) Nru 1107/2009 tal-Parlament Ewropew u tal-Kunsill tal-21 ta’ Ottubru 2009 dwar it-tqegħid fis-suq ta’ prodotti għall-protezzjoni tal-pjanti u li jħassar id-Direttivi tal-Kunsill 79/117/KEE u 91/414/KEE
                  1
               , u b’mod partikolari l-Artikolu 18 tiegħu,
            
            
               Billi:
            
            
               (1)Numru kbir ta’ sustanzi attivi approvati skont ir-Regolament (KE) Nru 1107/2009 u elenkati fil-Partijiet B u E tal-Anness tar-Regolament ta’ Implimentazzjoni tal-Kummissjoni (KE) Nru 540/2011
                  2
                għandhom data ta’ skadenza stabbilita bejn l-1 ta’ Jannar 2022 u l-31 ta’ Diċembru 2024. Il-Parti C tal-Anness tar-Regolament ta’ Implimentazzjoni tal-Kummissjoni (UE) Nru 686/2012
                  3
                telenka dawk is-sustanzi attivi u talloka lill-Istati Membri l-evalwazzjoni tagħhom u taħtar Stat Membru relatur u Stat Membru korelatur għal kull sustanza attiva għall-finijiet tal-proċedura ta’ tiġdid.
            
            
               (2)Minħabba ż-żmien u r-riżorsi meħtieġa biex titlesta l-valutazzjoni tal-applikazzjonijiet għat-tiġdid tal-approvazzjonijiet tas-sustanzi attivi kkonċernati mill-Istati Membri u mill-Awtorità Ewropea dwar is-Sigurtà fl-Ikel (l-Awtorità), huwa meħtieġ li jiġi stabbilit programm ta’ ħidma li jiġbor flimkien sustanzi attivi simili u li jistabbilixxi l-prijoritajiet abbażi tat-tħassib dwar is-sikurezza għas-saħħa tal-bniedem u tal-annimali jew għall-ambjent kif previst fl-Artikolu 18 tar-Regolament (KE) Nru 1107/2009.
            
            
               (3)Jixraq li tiġi prevista l-identifikazzjoni tas-sustanzi li minħabba l-karatteristiċi tagħhom, huwa mistenni li jistgħu jonqsu milli jissodisfaw il-kriterji ta’ approvazzjoni stipulati fil-punti 3.6.2 sa 3.6.5 u fil-punt 3.7 tal-Anness II tar-Regolament (KE) Nru 1107/2009, u li tiġi prijoritizzata l-valutazzjoni tagħhom. 
            
            
               (4)Fost is-sustanzi attivi elenkati fil-Parti C tal-Anness tar-Regolament ta’ Implimentazzjoni (UE) Nru 686/2012, jixraq li jiġu identifikati dawk is-sustanzi li huma elenkati fil-Parti E tal-Anness tar-Regolament (KE) Nru 540/2011 bħala kandidati għas-sostituzzjoni, li għalihom, minħabba l-karatteristiċi tagħhom, il-perjodi tal-approvazzjoni ma jaqbżux is-seba’ snin. Jixraq ukoll li jiġu identifikati s-sustanzi li huma elenkati fl-Anness tar-Regolament ta’ Implimentazzjoni tal-Kummissjoni 2015/408
                  4
                bħala kandidati għas-sostituzzjoni. Il-programm jenħtieġ li jagħti prijorità lill-valutazzjoni tagħhom. 
            
            
               (5)Is-sustanzi attivi fluksapiroksad, biksafen, sedassan, penflufen u pentijopirad għandhom proprjetajiet simili. Is-sustanzi attivi fosfonati tad-disodju u fosfonati tal-potassju għandhom  proprjetajiet simili. Is-sustanzi attivi ewġenol, ġeranjol u timol għandhom proprjetajiet simili. Is-sustanzi attivi Trichoderma atroviride (razza tal-mikrobu I-1237) u Trichoderma asperellum (razza tal-mikrobu T34) għandhom proprjetajiet simili. Is-sustanzi attivi benżovindiflupir u isopirażam għandhom ukoll proprjetajiet simili. Billi jixraq li jiġu allinjati ż-żmien tal-valutazzjoni u l-proċess tal-evalwazzjoni bejn il-pari ta’ sustanzi bi proprjetajiet simili mwettqa mill-Awtorità, id-dossiers għal dawn is-sustanzi jenħtieġ li jiġu sottomessi lill-Istati Membri relaturi rispettivi tagħhom fl-istess perjodu ta’ żmien.
            
            
               (6)Meta jitqiesu r-riżorsi disponibbli tal-awtoritajiet li jwettqu l-valutazzjoni tal-applikazzjonijiet għat-tiġdid tal-approvazzjonijiet, ma jistax jiġi eskluż li minħabba l-prijoritizzazzjoni tal-valutazzjoni tas-sustanzi prevista minn din id-Deċiżjoni, l-approvazzjoni ta’ xi sustanzi attivi oħra tista’ tiskadi qabel ma tittieħed deċiżjoni dwar it-tiġdid tal-approvazzjoni tat-tali sustanzi. F’każijiet bħal dawn, il-perjodu ta’ approvazzjoni tat-tali sustanzi attivi jenħtieġ li jiġi estiż fiż-żmien dovut skont l-Artikolu 17 tar-Regolament (KE) Nru 1107/2009.
            
            
               (7)Minbarra li jipprevedi l-ġbir flimkien ta’ sustanzi attivi simili abbażi tal-prijoritajiet għall-valutazzjoni tagħhom, l-Artikolu 18 tar-Regolament (KE) Nru 1107/2009 jipprevedi wkoll li l-programm ta’ ħidma jeħtieġ jinkludi elementi speċifiċi. Ir-Regolamenti ta’ Implimentazzjoni tal-Kummissjoni (UE) Nru 844/2012 u (UE) Nru 686/2012 jimplimentaw, rispettivament, il-punti (a) sa (e) u l-punt (f) tat-tieni paragrafu tal-Artikolu 18 tar-Regolament (KE) Nru 1107/2009,
            
            
               IDDEĊIDIET KIF ĠEJ: 
            
            
               Artikolu Uniku
            
            
               Il-programm ta’ ħidma kif stabbilit fl-Anness ta’ din id-Deċiżjoni b’dan qed jiġi adottat.
            
            
               Magħmul fi Brussell, 6.6.2018
            
         
         
            
               
                     Għall-Kummissjoni
               
               
                     Vytenis ANDRIUKAITIS
               
               
                     Membru tal-Kummissjoni
               
            
         
         
            
                  
                     (1)
                  
                        ĠU L 309, 24.11.2009, p. 1.
               
               
                  
                     (2)
                  
                        Ir-Regolament ta’ Implimentazzjoni tal-Kummissjoni (UE) Nru 540/2011 tal-25 ta’ Mejju 2011 li jimplimenta r-Regolament (KE) Nru 1107/2009 tal-Parlament Ewropew u tal-Kunsill f’dak li għandu x’jaqsam mal-lista ta’ sustanzi attivi approvati (ĠU L 153, 11.6.2011, p. 1).
               
               
                  
                     (3)
                  
                        Ir-Regolament ta’ Implimentazzjoni tal-Kummissjoni (UE) Nru 686/2012 tas-26 ta' Lulju 2012 li jalloka lill-Istati Membri, għall-finijiet tal-proċedura ta’ tiġdid, l-evalwazzjoni tas-sustanzi attivi (ĠU L 200, 27.7.2012, p. 5).
               
               
                  
                     (4)
                  
                        Ir-Regolament ta’ Implimentazzjoni tal-Kummissjoni (UE) 2015/408 tal-11 ta’ Marzu 2015 dwar l-implimentazzjoni tal-Artikolu 80(7) tar-Regolament (KE) Nru 1107/2009 tal-Parlament Ewropew u tal-Kunsill dwar it-tqegħid fis-suq ta’ prodotti għall-protezzjoni tal-pjanti u li jistabbilixxi lista ta’ kandidati għas-sostituzzjoni (ĠU L 67, 12.3.2015, p. 18).
               
            
      
    ---documentbreak--- 
      
         
         
            
               ANNESS
            
            
               (1)Il-programm ta’ ħidma jikkonċerna sustanzi attivi approvati skont ir-Regolament (KE) Nru 1107/2009 li huma elenkati fil-Parti C tal-Anness tar-Regolament ta’ Implimentazzjoni (UE) Nru 686/2012.
            
            
               (2)Il-prijoritajiet għall-valutazzjoni tal-applikazzjonijiet għat-tiġdid tal-approvazzjonijiet tas-sustanzi attivi u għall-ġbir flimkien ta’ sustanzi attivi simili, kif previsti fl-Artikolu 18 tar-Regolament (KE) Nru 1107/2009, huma kif ġej:
            
            
               (a)Il-valutazzjoni tal-applikazzjonijiet għat-tiġdid tal-approvazzjonijiet tas-sustanzi attivi li minħabba l-karatteristiċi tagħhom, huwa mistenni li jistgħu jonqsu milli jissodisfaw il-kriterji ta’ approvazzjoni stipulati fil-punti 3.6.2 sa 3.6.5 u fil-punt 3.7 tal-Anness II tar-Regolament (KE) Nru 1107/2009, għandha tingħata prijorità. Għaldaqstant, dawn il-valutazzjonijiet għandhom jitwettqu mingħajr dewmien jew bl-inqas dewmien possibbli.
            
            
               (b)Il-valutazzjoni tal-applikazzjonijiet għat-tiġdid tal-approvazzjonijiet tas-sustanzi attivi elenkati fil-Parti E tal-Anness tar-Regolament (KE) Nru 540/2011 bħala kandidati għas-sostituzzjoni li minħabba l-karatteristiċi tagħhom, huma approvati għal mhux aktar minn seba’ snin, għandha tingħata prijorità. Barra minn hekk, il-valutazzjoni tal-applikazzjonijiet għat-tiġdid tal-approvazzjonijiet tas-sustanzi attivi elenkati fl-Anness tar-Regolament ta’ Implimentazzjoni (UE) 2015/408 għandha tingħata prijorità. Għaldaqstant, dawn il-valutazzjonijiet għandhom jitwettqu mingħajr dewmien jew bl-inqas dewmien possibbli.
            
            
               (c)Fid-dawl tax-xebħ bejn il-karatteristiċi rispettivi tagħhom, fejn id-dati tat-tressiq tad-dossier huma differenti, il-perjodu ta’ approvazzjoni għandu jiġi estiż fejn xieraq u fiż-żmien dovut skont l-Artikolu 17 tar-Regolament (KE) Nru 1107/2009 sabiex jiġu allinjati ż-żmien tal-valutazzjoni tagħhom u l-proċess tal-evalwazzjoni bejn il-pari mwettqa mill-Awtorità, għas-sustanzi li ġejjin:
            
            
               (i)fluksapiroksad, biksafen, sedassan, penflufen u pentijopirad; 
            
            
               (ii)fosfonati tad-disodju u fosfonati tal-potassju; 
            
            
               (iii)ewġenol, ġeranjol u timol;
            
            
               (iv)Trichoderma atroviride (razza tal-mikrobu I 1237) u Trichoderma asperellum (razza tal-mikrobu T34);
            
            
               (v)benżovindiflupir u isopirażam.
            
            
               (d)Fil-każ li l-approvazzjoni ta’ xi sustanzi attivi mhux koperti mill-punti (a) u (b) x’aktarx tiskadi qabel ma tittieħed deċiżjoni dwar it-tiġdid tal-approvazzjoni ta’ dawn is-sustanzi għal raġunijiet lil hinn mill-kontroll tal-applikant, il-perjodu ta’ approvazzjoni ta’ dawk is-sustanzi attivi għandu jiġi estiż fiż-żmien dovut skont l-Artikolu 17 tar-Regolament (KE) Nru 1107/2009.